Протокол № 2

ЗА ИЗМЕНЕНИЕ НА ДОГОВОРА ЗА СЪЗДАВАНЕ НА ЕВРОПЕЙСКАТА ОБЩНОСТ ЗА АТОМНА ЕНЕРГИЯ

ВИСОКОДОГОВАРЯЩИТЕ СЕ СТРАНИ,

КАТО ПРИПОМНЯТ, че е необходимо разпоредбите на Договора за създаване на Европейската общност за атомна енергия да продължат да пораждат в пълна степен своите правни последици;

В ЖЕЛАНИЕТО СИ да адаптират този договор към новите правила, определени от Договора за Европейския съюз и от Договора за функционирането на Европейския съюз, по-специално в институционалната и финансовата област,

СЕ СПОРАЗУМЯХА за следните разпоредби, които са приложени към Договора от Лисабон и които изменят Договора за създаване на Европейската общност за атомна енергия, както следва:

Член 1

Настоящият протокол изменя Договора за създаване на Европейската общност за атомна енергия (наричан по-нататък "Договора за Евратом") в редакцията му, която е в сила към момента на влизане в сила на Договора от Лисабон.

(Втората алинея не се отнася за българския текст)

Член 2

Заглавието на дял III, "Институционални разпоредби" от Договора за Евратом се заменя със заглавието "Институционални и финансови разпоредби".

Член 3

В началото на дял III от Договора за Евратом се добавя следната глава:

"ГЛАВА I

ПРИЛАГАНЕ НА НЯКОИ РАЗПОРЕДБИ ОТ ДОГОВОРА ЗА ЕВРОПЕЙСКИЯ СЪЮЗ И ОТ ДОГОВОРА ЗА ФУНКЦИОНИРАНЕТО НА ЕВРОПЕЙСКИЯ СЪЮЗ

Член 106a

1. Член 7, членове 9—9 А, член 48, параграфи 2—5 и членове 49и 49 А от Договора за Европейския съюз, член 16 А от Договора за функционирането на Европейския съюз, членове 190—201б, членове 204—211а, член 213, членове 215—236, членове 238, 239, 240, 292, членове 241—245, членове 246—262, членове 268—277, членове 279—280 и членове 283, 290 и 292 от Договора за функционирането на Европейския съюз, както и Протоколът относно преходните разпоредби се прилагат към настоящия договор.

2. В рамките на настоящия договор позоваванията на Съюза, на "Договора за Европейския съюз", на "Договора за функционирането на Европейския съюз" или на "Договорите" в посочените в параграф 1 разпоредби, както и тези на протоколите, приложени към тези договори и към настоящия договор следва да се четат съответно като позовавания на Европейската общност за атомна енергия и на настоящия договор.

3. Разпоредбите на Договора за Европейския съюз и на Договора за функционирането на Европейския съюз не дерогират разпоредбите на настоящия договор."

Член 4

В дял III от Договора за Евратом глави I, II и III се преномерират на II, III и IV.

Член 5

Член 3, членове 107—132, членове 136—143, членове 146—156, членове 158—163, членове 165—170, членове 173, 173 А и 175, членове 177—179a, членове 180б и 181, членове 183, 183 А, 190 и 204 от Договора за Евратом се отменят.

Член 6

Заглавието на дял IV от Договора за Евратом, "Финансови разпоредби", се заменя със заглавието "Особени финансови разпоредби".

Член 7

1. В член 38, трета алинея и в член 82, трета алинея от Договора за Евратом позоваването на членове 141 и 142 се заменя съответно с позоваване на членове 226 и 227 от Договора за функционирането на Европейския съюз.

2. В член 171, параграф 2 и член 176, параграф 3 от Договора за Евратом позоваването на член 183 се заменя с позоваване на член 279 от Договора за функционирането на Европейския съюз.

3. В член 172, параграф 4 от Договора за Евратом позоваването на член 177, параграф 5 се заменя с позоваване на член 272 от Договора за функционирането на Европейския съюз.

4. В Договора за Евратом думата "Съд(а)" се заменя със "Съд(а) на Европейския съюз".

Член 8

Член 191 от Договора за Евратом се заменя със следния текст:

"Член 191

На територията на държавите-членки Общността се ползва с привилегиите и имунитетите, необходими за изпълнение на задачите ѝ при предвидените в Протокола за привилегиите и имунитетите на Европейския съюз условия."

Член 9

Член 206 от Договора за Евратом се заменя със следния текст:

"Член 206

Общността може да сключва с една или повече държави или международни организации споразумения за асоцииране, което се характеризира с реципрочни права и задължения, общи действия и специфични процедури.

Тези споразумения се сключват от Съвета, който действа с единодушие след консултация с Европейския парламент.

Когато тези споразумения изискват изменения в настоящия договор, измененията трябва първо да се приемат в съответствие с предвидената в член 48, параграфи 2—5 от Договора за Европейския съюз процедура."

Член 10

Приходите и разходите на Европейската общност за атомна енергия, с изключение на тези на Агенцията за доставки и за съвместни предприятия, се записват в бюджета на Съюза.

--------------------------------------------------